ຝ່າຍກະບົດທໍາການໂຈມຕີ ເມືອງຫລວງຂອງລີເບຍ
ການສູ້ລົບກັນຢູ່ໃນນະຄອນຫລວງຕຣີໂປລີ ມີຂຶ້ນໃນ​ເວລາ​ບໍ່​ເທົ່າ​ໃດຊົ່ວ​ໂມງ ຫລັງຈາກມີ ລາຍງານວ່າ ພວກກະບົດຍຶດໄດ້ເມືອງຍຸທະສາດ ສອງແຫ່ງ.
ສຽງລະເບີດແລະສຽງປືນໄດ້ສັ່ນສະເທືອນ ນະຄອນຫລວງຕຣີໂປລີຂອງລີເບຍ ຕະຫລອດ ຄືນທີ່ຜ່ານມານີ້ ໃນຂະນະທີ່ຝ່າຍທີ່ຄັດຄ້ານຕໍ່ ມວມມາ ກາດດາຟີ ໄດ້ເປີດສາກໂຈມຕີໃນ ອັນທີ່ພວກເຂົາຫວັງວ່າ ຈະເປັນການຂັບດັນບັ້ນສຸດທ້າຍໃນການກໍ່ກະບົດມາເປັນເວລາດົນ ເຖິງຫົກເດືອນແລ້ວ ເພື່ອໂຄ່ນລົ້ມຜູ້ນໍາລີເບຍ ທີ່ປົກຄອງປະເທດມາເປັນເວລາຍາວນານນັ້ນ ໃນການຖະແຫລງທີ່ຖ່າຍທອດອອກອາກາດສົດທາງໂທລະພາບຂອງລັດ ໃນວັນອາທິດມື້ນີ້ ທ່ານກາດດາຟີ ໄດ້ຮຽກຮ້ອງພວກສະໜັບສະໜຸນຕົນ ຈົ່ງພາກັນອອກມາເດີນຂະບວນເປັນ ຈໍານວນຫລາຍລ້ານຄົນ ເພື່ອທັບມ້າງການລຸກຮືຂື້ນຕໍ່ຕ້ານລັດຖະບານນັ້ນ ທ່ານກາດດາຟີ ບໍ່ໃຫ້ຄວາມສໍາຄັນແກ່ການປະທ້ວງ ໂດຍກ່າວວ່າ ມັນເປັນຄວາມພະຍາຍາມທີ່ບໍ່ມີທາງປະ ສົບຜົນສໍາເລັດ ຂອງພວກທໍລະຍົດ ແລະພວກເນລະຄຸນ ນາຍ Seif al-Islam ລູກຊາຍຂອງກາດດາຟີ ກໍໄດ້ກ່າວໃນຄໍາປາໃສ ທີ່ອອກອາກາດໃນ ວັນອາທິດມື້ນີ້ເຊັ່ນກັນນັ້ນວ່າ ລັດຖະບານກາດດາຟີ ຈະບໍ່ມີວັນປະລະການຕໍ່ສູ້ ທາງຝ່າຍທ່ານ Moussa Ibrahim ໂຄສົກລັດຖະບານ ກໍໄດ້ປະຕິເສດຕໍ່ຂ່າວທີ່ວ່າ ລັດ ຖະບານລີເບຍ ກໍາລັງຈະພັງທະລາຍນັ້ນ ລາຍງານກ່ຽວກັບການສູ້ລົບກັນຢູ່ໃນນະຄອນຫລວງທຣິໂປລີ ແມ່ນມີຂຶ້ນໃນເວລາບໍ່ເທົ່າ ໃດຊົ່ວໂມງ ຫລັງຈາກມີລາຍງານວ່າພວກກະບົດຍຶດໄດ້ເມືອງຍຸທະສາດສອງເມືອງ ຄືເມືອງ Zawiya ຢູ່ທາງພາກຕາເວັນຕົກ ແລະເມືອງ Brega ທາງພາກຕາເວັນອອກຂອງປະເທດ